પ્રજાસત્તાક દિનની પૂર્વસંધ્યાએ યાને કે ૨૫મી જાન્યુઆરીએ આ દેશ સમક્ષ સૌથી મોટો બંધારણીય પ્રશ્ન ઉપસ્થિત થશે કે સુપ્રીમ કોર્ટનો ચુકાદો આખરી છે કે કરણી સેનાની લાગણી અને માગણી. મામલો સ્પષ્ટ છે. સુપ્રીમ કોર્ટે ‘પદ્માવત’ ફિલ્મ પર પ્રતિબંધ મૂકવાનો સાફ ઈનકાર કરી દીધો છે. સુપ્રીમ કોર્ટ કહે છે કે, ભારતના બંધારણ અનુસાર આ દેશને દરેક નાગરિકને, કલાકારને ફિલ્મ નિર્માતાને વાણી સ્વાતંય અને અભિવ્યક્તિની આઝાદી છે. કોઈપણ કલાકાર કે ફિલ્મ નિર્માતા સર્જાનાત્મકતાના ભાગરૂપે નાટક-ચેટક કે ફિલ્મમાં કાલ્પનિક પાત્ર પ્રદર્શિત કરીને પોતાના વાણી સ્વાતંયની અભિવ્યક્તિ કરી શકે છે. તદ્અનુસાર ‘પદ્માવત’ ફિલ્મ પર પ્રતિબંધ મૂકવાનો સુપ્રીમ કોર્ટને ઉચિત જણાતું નથી. સુપ્રીમ કોર્ટ સમક્ષ દલીલ કરવામાં આવી હતી કે, જો આ ફિલ્મ રજૂ થશે તો ગુજરાત, રાજસ્થાન, મધ્યપ્રદેશ, હરિયાણા, ઉત્તરપ્રદેશ અને હિમાચલ પ્રદેશ સહિતના અનેક રાજ્યોમાં વસતા રાજપૂત સમાજની ધાર્મિક લાગણી દુભાશે. કારણકે, આ સમાજ માને છે કે, પદ્માવતીનું પાત્ર રાજપૂત સમાજ માટે મહારાણી અને રાજમાતા જેટલું મહત્વ ધરાવે છે અને આ પ્રકારના પાત્ર સાથે છેડછાડ કરી શકાય નહીં. જો આ પ્રકારની ફિલ્મ પ્રદર્શિત કરવામાં આવશે તો કાયદો અને વ્યવસ્થાની સ્થિતિ કથળી શકે તેમ છે. સંખ્યાબંધ રાજ્યોમાં તોડફોડ અને સામુદાયિક દંગાનો માહોલ ફેલાય તેમ છે. અને માટે જ ગુજરાત અને રાજસ્થાન સહિત ચાર રાજ્યોએ આ ફિલ્મના પ્રદર્શન પર પ્રતિબંધ મૂકાયો તે યોગ્ય જ છે.